I 1993 meldte Slovenia seg på Eurovision Song Contest sammen med seks andre land fra den tidligere østblokken. For å holde deltakertallet nede, krevde Den europeiske kringkastingsunion at de syv nye landene måtte gjennom en egen forhåndskvalifisering, kalt "Kvalifikacija za Millstreet" (Kvalifisering til Millstreet). De tre beste i kvalifiseringen ville få en plass i Eurovision Song Contest. Slovenia vant kvalifiseringen og sikret seg dermed en plass i finalen i 1993. Landets første bidrag var med gruppen 1X Band og sangen «Tih deževen dan».